Versindaba Vosburg Archives : Versindaba
Posts Tagged 'Vosburg'
Andries Bezuidenhout. Vosburg se NG Kerk
Op Vosburg praat mense oor die pad. Die plan is al lank daar, maar die regering se kontrakteurs het nog nie aanstaltes gemaak om te begin nie. Nou praat hulle oor middel Januarie. Die vraag in die hotel se kroeg is of hulle aan Carnarvon se kant, of Vosburg se kant gaan begin teer. Iemand noem dat die gastehuise al besprekings gekry het, so dalk begin hulle by Vosburg.
Laatmiddag en ons gaan stap. Dis 'n pragtige dorp. Alhoewel dit eers in die laat-1800s as dorp geproklameer is, is hier huise wat duidelik uit die middel- en dalk vroeë-1800s kom. Groot dennebome gooi koel skaduwees en die wind suis, suis, suis. Reënwolke pak saam.
Ons kom by die kerk. Op die werf is 'n olyfboomboord. Ek soek die koelte hier op en gebruik die hoek om 'n foto van die kerk te neem.
Vanuit 'n ander hoek kan 'n mens die stormwolke sien aankom. Hulle dreig, maar bly droog in die lug hang.
Die kerk het 'n mooi toring. Vreemde kombinasie van Goties met neo-klassieke elemente van die tyd. Dis in 1909 gebou. Die hoeksteen lees:
DES HEEREN TEMPEL
ZACH. 6: 12
DS. J.D. LOUW
27 NOV. 1909
Die dominee kom uit die pastorie aangestap en wil weet of ons die kerk van binne wil sien. Hy oorhandig 'n massiewe sleutel, wat een van die houtdeure oopsluit. Kyk na die preekstoel, sê hy. Die inspirasie is blykbaar 'n seilboot. Bring die sleutel terug pastorie toe as julle klaar is.
Sowaar, selfs die ouderlinge en diakens klim aan boord voor die diens begin. Hulle het hul eie sitplekke met deure teenaan die preekstoel. Die dominee is die stuurman wat die boot reg in die rigting van die gemeente laat vaar, die orrelpype wat die wind van agter aanblaas. Hier is meer detail:
Vosburg kry sy naam van die vanne De Vos en Van Rensburg. Dis die twee prominente families hier. Ek stap met die trappe op na die balkon toe. Die lig hierdie tyd van die middag is pragtig. Ek hou van die eenvoud van die loodglas.
Die Kerkbode in die ingangsportaal praat oor onlange statistiek van mense wat die NG Kerk verlaat. Klein dorpies word in 'n krisis gedompel as die bank toemaak, sê een van die berigte. Op die balkon self is die lig ook baie mooi.
In die kloktoring, van onder af, lyk dit só. Die ketting wat die klok laai lui hang hier:
Teen die kerk se toring maak swaeltjies nes.
Die lug is vol swaeltjies. Hulle dink dit gaan reën. Die mense in die dorp sê dit het verlede week goed gereën, maar dit moet nóg reën om die droogte behoorlik te breek. Ek dink aan Philip Larkin se gedig "Church Going":